Наша 8-я гвардзейская (сталінградская) армія займала зыходныя пазіцыі на Кюстрынскім плацдарме. Адсюль быў самы кароткі шлях да Берліна — 60 кіламетраў. Таму, зразумела, і супраціўленне гітлераўцаў на гэтым кірунку было асабліва ўпартым. Цяжкі бой разгарэўся на Зеелаўскіх вышынях, якія былі ператвораны ў найважнейшы вузел абароны са шматлікімі дотамі і дзотамі. Але і тут вораг утрымаўся нядоўга. Ужо 20 красавіка нашы перадавыя падраздзяленні перасякі акружную берлінскую аўтастраду, а праз два дні праціўніка выбілі з некалькіх прыгарадаў сталіцы Германіі. Была фарсіравана рака Шпрэе. Баі перанесліся непасрэдна ў Берлін. Нягледзячы на бязвыхаднае становішча, гітлераўцы супраціўляліся з упартасцю асуджаных на смерць. Але яны ўжо былі зусім не такія, якімі я іх бачыў летам 1941 года на Смаленшчыне.